U Hrvatskoj kampanja bez televizijske debate (30/12/04) - 2004-12-29
Natko Vlahović: "Ljudi ove godine nisu mogli vidjeti izravno sučeljavanje političkih koncepcija dvaju ili više predsjedničkih kandidata
Predsjedničku izbornu kampanju u Hrvatskoj sa stajališta političkog marketinga za Glas Amerike ocjenjuje Natko Vlahović, neovisni politički konzultant iz Zagreba koji je profesionalno iskustvo stjecao u Americi. Zamolili smo ga da izdvoji jedan pozitivni i jedan negativni aspekt ovogodišnje kampanje za hrvatskog predsjednika. : "Ako krenemo s negativnim stvarima, onda je to činjenica da se u ovoj kampanji, na televiziji nije moglo vidjeti nikakvo izravno sučeljavanje predsjedničkih kandidata. Znači, iako su izbori za tri dana, naši predsjednički kandidati nisu na televiziji sučelili svoje političke programe, niti vizije Hrvatske. Što se tiče pozitivnih stvari, treba reći da je jedna od interesantnijih stvari to što su svi kandidati aktivni na internetu, za razliku od prijašnjih kampanja kada se internet gotovo nije koristio. Također, u ovoj se kampanji prvi put primjenjuje zakon o financiranju predsjedničkih kampanja. Kandidati su bili dužni, sedam dana prije izbora, podnijeti izvještaje o donacijama. Zbog toga, u ovoj se kampanji prvi put može bolje vidjeti koliko je tko potrošio novca i tko je, na kraju, financirao te predsjedničke kampanje." Ako predsjednički kandidati na televiziji neće debatirati o političkim programima, viziji za budućnost i rezultatima iz prošlosti, na čemu će hrvatski građani temeljiti svoj izbor? Na tome tko je simpatičniji, čiji je image bolji? : "Naravno je da je simpatičnost kandidata i njegov image strahovito bitan. Birači se vrlo često – u svim zemljama – znaju odrediti na temelju recimo dopadljivog slogana. Recimo, Mesićev slogan je ‘Naš predsjednik’. ‘Ljudi ispred politike’ je izborni slogan Jadranke Kosor. Mislim da kada je image u pitanju, Mesić je dosta jak, zbog njegove susretljivosti. Međutim, treba opet napomenuti da ljudi ove godine nisu mogli vidjeti nikakav politički dvoboj, sučeljavanje političkih koncepcija dvaju ili više kandidata. Tako se u modernoj demokraciji ne može voditi predsjednička kampanja." Natko Vlahović je neovisni politički konzultant i politički komentator internet T-portala. Političke je znanosti diplomirao na Koledžu St. Francis u New Yorku, a na američkim predsjedničkim izborima je radio u izbornoj kampanji demokrata Howarda Deana. Članke o hrvatskoj izbornoj sceni objavljuje u američkom stručnom časopisu “Campaigns and Elections”, koji se bavi političkim marketingom. Natko Vlahović smatra da će skori izbori za predsjednika države vjerojatno imati dva kruga. “Iako je Stjepn Mesić u prednosti, Jadranka Kosor je vodila agresivnu medijsku kampanju i vjerujem da će se rezultat vidjeti” – kaže naš sugovornik.